**Lacrimile Atlantidei**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e sânge-n cer și-n gândul ce îmi poartă,

În clopote întoarse a potir,

Bucăți de suflet și de viață moartă

Plutind pe lacrimi prefăcute-n mir.

Îmi cântă frunze-n doine destrămate

În zdrențe fluturânde prin copaci

Și-mi șuieră, pe ramuri atârnate,

Atâtea nopți cu ochii triști, buimaci.

Îmi e prea gol în piept și stins ecoul

Pendulei care-mi poartă, ruginit,

Un râu ce și-a încetinit tempoul

În scurgerea prin lutul învechit.

E negru mirul, iar sub el e hăul

Și lumea-ntunecată și fetidă

În care-i leacul ce îngheață răul

Cu lacrimi izvorând din Atlantidă.